SUPER ออกหุ้นกู้ 800 ลบ. ขายกองทุน-รายใหญ่ 8-10 ก.พ.นี้ ชูดบ.สูง 4.90%
SUPER เปิดขายหุ้นกู้วงเงิน 800 ล้านบาท เสนอขายนักลงทุนสถาบัน-รายใหญ่ ชูอัตราผลตอบแทน 4.90% ต่อปี จ่ายดอกเบี้ยทุก 3 เดือน เตรียมเปิดขายระหว่างวันที่  8-10 ก.พ.นี้ ลุยนำเงินรีไฟแนนซ์-ใช้เป็นเงินทุนหมุนเวียน ชูอันดับเครดิต "BBB" มุมมอง Positive
SUPER ออกหุ้นกู้วงเงิน 800 ลบ. ขายสถาบัน-รายใหญ่ระหว่างวันที่  8-10 ก.พ.นี้ ชูผลตอบแทน 4.90% ต่อปี-จ่ายดอกเบี้ยทุก 3 เดือน
7 ก.พ. 2565

นายจอมทรัพย์ โลจายะ ประธานเจ้าหน้าที่บริหาร บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER เปิดเผยว่า บริษัทฯ เตรียมออกและเสนอขายหุ้นกู้ ครั้งที่ 2 ปี 2565 มูลค่าไม่เกิน 800 ล้านบาท อายุ 3 ปี อัตราผลตอบแทน 4.90% ต่อปี ระหว่างวันที่ 8-10 ก.พ.นี้ ทั้งนี้ หุ้นกู้ดังกล่าวได้รับอันดับความน่าเชื่อถือที่ระดับ BBB มุมมอง “Positive” จากบริษัท ทริสเรทติ้ง จำกัด เมื่อวันที่ 14  ธันวาคม 2564
ทั้งนี้ จะเสนอขายให้แก่ผู้ลงทุนทั่วไปและ/หรือผู้ลงทุนสถาบัน ผ่าน บล.เคจีไอ (ประเทศไทย) บล.เอเซีย พลัส และ บล.หยวนต้า (ประเทศไทย)
“การออกหุ้นกู้ครั้งนี้ มีวัตถุประสงค์เพื่อชำระคืนหุ้นกู้เดิมจำนวน 700 ล้านบาท จะนำมารีไฟแนนซ์หุ้นกู้ชุดเดิมเป็นหลัก และเงินทุนหมุนเวียน โดยมั่นใจว่าการเปิดขายหุ้นกู้ในครั้งนี้จะได้รับความสนใจจากผู้ลงทุนอย่างดีเยี่ยม เนื่องจากอัตราผลตอบแทนอยู่ในระดับที่เหมาะสม เมื่อเทียบกับอัตราดอกเบี้ยเงินฝาก ขณะที่ปัจจัยพื้นฐานของบริษัทฯมีความแข็งแกร่ง มีรายได้สม่ำเสมอ (Recurring Income) รวมทั้งเรทติ้งที่ได้จากทริสฯ ระดับ “BBB” มุมมอง Positive ตอกย้ำฐานะการเงินแข็งแกร่ง กระแสเงินสดเพิ่มขึ้นจากการบริหารโครงการโรงไฟฟ้าขนาดใหญ่ และความสำเร็จในการพัฒนาโครงการขนาดใหญ่ในต่างประเทศ ประเมินปี 2567 มี EBITDA แตะ 1.15 หมื่นล้านบาท อีกด้วย” นายจอมทรัพย์ กล่าว
ปัจจุบัน SUPER มีพอร์ตโครงการโรงไฟฟ้าขนาดใหญ่ ที่ดำเนินการแล้วมากกว่า 100 แห่ง กำลังการผลิตรวม 1,586.3 เมกะวัตต์ แบ่งเป็นกำลังการผลิตในประเทศ 699.6 เมกะวัตต์ และในต่างประเทศ 886.7 เมกะวัตต์ โดยในปี 2565 ตั้งเป้ารายได้รวม 1.3 หมื่นล้านบาท เติบโต 35% จากปีก่อน ตามกำลังการผลิตที่เพิ่มขึ้น